钦定古今图书集成/明伦汇编/官常典/第286卷 > 周述〈弟孟简〉
## 钦定古今图书集成/明伦汇编/官常典/第286卷 > 周述〈弟孟简〉

按《明外史曾棨传》：“周述，字崇述，吉水人。永乐二年，与
从弟孟简并举进士及第。帝手题二人策奖赏之，并
授翰林编修，读书文渊阁。述尝扈北巡，累进左春坊
谕德。仁宗即位，命从皇太子谒陵南京，召至榻前，问
所以匡弼储君者，对称旨。宣宗时，进左庶子，正统初，
卒官。孟简在翰林二十年，始迁詹事府丞，出为襄王”
长史。有言宜留备顾问者，帝曰：“辅朕弟，尤胜于辅朕
也。”述温厚简静，未尝疾言遽色，文章雅赡。孟简谦退
不伐，平生无睚眦于人，并为世所重云。